נאום יום העצמאות 2017

בחג העצמאות אנו חשים אולי יותר מכל יום אחר את משק כנפי ההיסטוריה, זהו יום מכונן. נקודה בזמן שמאפשרת לנו להתרומם, לרגע קט, מעל לזמן ולראות בבהירות את הרצף ההיסטורי הקושר לאלומה אחת עבר, הווה ועתיד.

שלושת אלפים וחמש מאות שנה עברו מאז יצאנו מעבדות לחירות, ביד חזקה ובזרוע נטויה, התערבות אלוקית היא שהביאה לשחרורו הפיזי של עם ישראל. גם כיבוש הארץ בימי יהושע בן נון התאפשר רק בהתערבות חיצונית כפי שנכתב בספר דברים: "וגם את הצרעה ישלח ה' אלוהיך בם, עד אבוד הנשארים והנסתרים מפניך".

דברי הימים מספרים לנו שאמנם יצאנו ממצריים אך נשאנו את מצרים בתוכנו ואכן, לא חלף זמן רב וחרב הבית. רק בימי עזרא ונחמיה הצלחנו כעם לצאת סוף סוף לחירות רוחנית, פסקנו מלשבת בוכיים על נהרות בבל ופעלנו, במחויבות ובמסירות עליונה, מבלי לזכות בהתערבות חיצונית, לבניית ביתנו בשנית.

אבל בבית הזה חסרה תכונה אחת שבלעדיה אין זה בית אלא ארבע קירות קרים ודוממים. חסרה האהבה ומשנסתלקה מהבית נסתלקנו גם אנו.

אלפיים שנה שוטטנו ברחובות האלימים של העולם כבן בלי בית, מחזרים על הפתחים.

זמן רב עבר עד שהבנו שאם נרצה אין זו אגדה, אם נרצה לחזור הביתה זה אפשרי, אז הפשלנו שרוולנו ופנינו לעצב את עתידנו הלאומי.

"כוחנו ברוח" אמר א.ד גורדון "אבל לא ברוח ערטילאית כי אם ברוח חיים עובדת ויוצרת, בכוח היצירה והתרבות נשוב לתחיה ונשיב לנו את ארצנו, לא בחסד לאומים כי אם בכוח עצמנו".

זוהי השנה השישים ותשע להגשמת החלום שנקנה בייסורים רבים ואין אנו פטורים מלשאול כיצד מציינים חג היסטורי זה? מהם הערכים המובילים של יום נשגב זה?

להבנתי, על שלושה דברים חג העצמאות עומד:

על **הזהות**, על **הלכידות** ועל **המעש**.

לפחות ביום זה נאמר כולנו כאיש אחד בלב אחד:

לא לביקורת צינית, כן לקבלה אוהבת.

לא לאוניברסליות, כן לייחוד האתני ההיסטורי והתרבותי שלנו כעם.

לא לדכדוך, כן לשמחה ולהכרת הטוב.

לא לטרוניה, כן להודיה ולשבח.

לא לפירוד, כן לתחושת גאווה ושייכות.

וכמו כל חג נתפלל שמשמעותו וערכיו יתפשטו וישפיעו על כל שאר ימות השנה.